Virallinen lehti nro C 089 , 10/04/1995 s. 0158



B4-0455 ja 0462/95 Päätöslauselma rasistisista väkivallanteoista Ranskassa ja Italiassa Euroopan parlamentti, joka A. on kauhistunut kahteen mustalaislapseen kohdistuneesta hyökkäyksestä Pisassa 14. maaliskuuta 1995, B. on erittäin järkyttynyt alkuperältään komorilaisen 17-vuotiaan ranskalaisen lukiolaisen Ibrahim Alin kuolemasta, joka tapahtui Marseillessa helmikuun 21. ja 22. päivän välisenä yönä, kun Ranskan kansallisen rintaman (Front National) julisteita liimanneet henkilöt ampuivat häntä selkään; parlamentti on samoin järkyttynyt seitsemännellä kuukaudella raskaana olevaan 22-vuotiaaseen somalinaiseen Joussef Hohalin Nurtaan kohdistuneesta väkivallasta neljän nuorukaisen pahoinpidellessä häntä potkimalla Ostiassa, C. on kauhistunut siitä, että Ranskan kansallisen rintaman johtajat ovat yrittäneet selittää ja puolustella edellä mainittua tekoa ja uskaltaneet jopa väittää tapausta itsepuolustukseksi, vaikka heidän julisteidensa liimaajat olivat aseistettuja ja olivat ilmeisesti ampuneet liikkuvasta autosta kohti musiikkilaitteita kantanutta nuorisoryhmää, D. katsoo, että yleinen syyttäjä ei ole löytänyt todisteita, jotka tukisivat väitteitä itsepuolustuksesta; E. on erittäin huolestunut useissa Euroopan maissa tapahtuneista rasistisista väkivallanteoista ulkomaista alkuperää olevia yhteisöjä kohtaan; F. on syvästi närkästynyt eräiden poliittisten johtajien rasistisista ja muukalaisvastaisista lausunnoista sekä muukalaisvihaa kiihottavan propagandan käyttämisestä vaalimenestyksen hankkimiseen; G. on huolestunut tiettyjen äärioikeistolaisten ryhmien liikehdinnästä ja väkivallanteoista, joihin niiden jäsenet yhä useammin syyllistyvät; H. katsoo, että rasistiset teot loukkaavat ihmisoikeuksia ja että ääriliikkeitä edustavat ajatukset ovat yhtä tappavia kuin aseet; Euroopan parlamentti, joka 1. Ottaa osaa Ibrahim Alin perheen suruun sekä kaikkien niiden perheiden suruun, jotka ovat joutuneet rasististen tekojen kohteeksi, ja ilmaisee myötätuntonsa Joussef Hohalin Nurtaa kohtaan; 2. Tuomitsee jyrkästi rasistiset väkivallanteot samoin kuin rasistiset julistukset ja propagandan, jotka voivat johtaa rikoksiin; 3. Vaatii, että Ibrahim Alin kuolemasta vastuussa olevia henkilöitä ja Joussef Hohalin Nurtan pahoinpitelijöitä rangaistaan; 4. Vaatii, että Ranskan kansallisen rintaman johtajat, jotka selittivät Ibrahim Alin murhaa ja pitivät sitä oikeutettuna, tuodaan myös tuomioistuimen eteen; 5. Vaatii jäsenvaltioiden hallituksia heti varmistamaan, että alkuperältään ulkomaisia yhteisöjä suojellaan rasisistiselta ja fasistiselta väkivallalta ja että heidän elin-, asumis- ja työolosuhteitaan parannetaan; 6. Pyytää jäsenvaltioiden hallituksia ja Euroopan unionin viranomaisia vahvistamaan rasismin- ja muukalaisvihan vastaisia keinojaan toteuttamalla ne ehdotukset, jotka se on useaan kertaan muotoillut, eli hyväksymällä ja vahvistamalla rasismin- ja muukalaisvihan vastaisen lainsäädännön kaikissa jäsenvaltioissa; 7. Pyytää kaikkia poliittisia johtajia pidättäytymään kaikista huomautuksista, jotka epäsuorastikin herättävät muukalaisvihaa; 8. Pyytää jäsenvaltioita käyttämään kaikkia laillisia keinoja taistelussa rasistisia hyökkäyksiä vastaan ja miettimään, miten asianomaiset järjestöt ja osapuolet voidaan saada vastuuseen sellaisen moraalisen ilmaston luomisesta, jossa Marseillen kaltaiset surmat ovat mahdollisia; 9. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille ja parlamenteille.